Ou PlayStation toe nie ŉ bomFoto ter illustrasie. (Foto: Joe Raedle/AFP) ŉ Verouderde weergawe van PlayStation het die afgelope naweek beamptes by ŉ lughawe in Boston, VSA, op hol gehad toe dit vir ŉ bom aangesien is. Volgens die Amerikaanse nuuskanaal CBS was veiligheidsbeamptes by die Logan- internasionale lughawe Sondagmiddag laat besig om bagasie vir ŉ vlug van die Delta-lugredery na te gaan, toe ŉ verdagte pakkie in een van die reistasse ontdek is. Die Massachusetts-polisie se bomspan is ontbied en alle passasiers moes terminaal A onmiddellik ontruim. Die polisie kon eindelik vasstel dat die verdagte item bloot ŉ verouderde weergawe van PlayStation is wat só beskadig was dat dit ŉ verwronge beeld vertoon het toe X-strale van die reistas geneem is. “Die gebied is veilig verklaar en reisigers is kort daarna weer in die terminaal toegelaat,” het die polisie gesê. Die mes wat in ‘n kierie op die lughawe in Boston gevind is. (Foto: Twitter / TSA) Dieselfde lughawe het ŉ week gelede die nuus gehaal toe ŉ vlymskerp mes in ŉ passasier se kierie gevind is. Die passasier is voorgekeer by ŉ kontrolepunt in die lughawegebou. Veiligheidswagte het die handvatsel van die kierie afgeskroef en ŉ lang lem, vas aan die handvatsel, uit die kierie getrek. Die passasier het skynbaar geen idee gehad die lem was in die kierie versteek nie en is op die vliegtuig toegelaat nadat hy die kierie oorhandig het. Dieselfde dag is ŉ man met ŉ gelaaide vuurwapen deur veiligheidsbeamptes by die lughawe voorgekeer. Volgens ŉ verklaring deur Transportation Security Administration (TSA) is die wapen en twee magasyne in die man se handbagasie gevind. Ná ŉ ondersoek het dit geblyk dat die passasier, wat van New Hampshire kom, nie ŉ permit vir die wapen gehad het nie. “Die Massachusetts-polisie het die vuurwapen gekonfiskeer en die passasier is toegelaat om sy vlug na Tampa in Florida te haal.